Predkladacia správa

Návrh predmetného zákona sa predkladá v nadväznosti na schválené uznesenie vlády  Slovenskej republiky  č. 1144 z 23. októbra 2002 k zmenám legislatívnych noriem podmieňujúcich návrh štátneho rozpočtu na rok 2003, v ktorom sa v bode A.19. ukladá ministrovi vnútra  „predložiť na rokovanie vlády návrh novely zákona č. 315/2001 Z. z. o Hasičskom a záchrannom zbore v znení neskorších predpisov s cieľom neuplatniť v roku 2003 ďalší plat a súčasne posunúť účinnosť § 112 (hodnostný príplatok) od 1. januára 2004“. Predmetným uznesením vlády sa odďaľuje účinnosť tých ustanovení právnych úprav, ktoré majú vplyv na zvyšovanie výdavkov štátneho rozpočtu v roku 2003.

Predkladaným zákonom sa v ustanoveniach § 203 ods. 1 a § 203 ods. 2 písm. a) navrhuje neuplatniť v roku 2003 ďalší plat príslušníkom Hasičského a záchranného zboru  (cca 68 mil. Sk) a v § 211 sa mení účinnosť § 112 zákona č.315/2001 Z. z. o Hasičskom a záchrannom zbore, v ktorom je ustanovená suma hodnostného príplatku  príslušníkov Hasičského a záchranného zboru od 1. januára 2003 (cca 30 mil. Sk).

Prínos navrhovaných zmien premietlo Ministerstvo financií Slovenskej republiky do návrhu zákona o štátnom rozpočte na rok 2003.

Prijatím predmetného návrhu zákona  nebudú dotknuté záväzky, ktoré vyplývajú pre Slovenskú republiku z rokovaní o vstupe do Európskej únie. Návrh zákona je v súlade s Ústavou Slovenskej republiky, ako aj s medzinárodnými  zmluvami, ktorými je Slovenská republika viazaná.

Predkladaný návrh zákona nebol zaslaný do medzirezortného pripomienkového konania na základe rozhodnutia vlády Slovenskej republiky.